En småsøvnig mand, der ikke nåede ud med de øvrige gæster, blev glemt på diskotekstoilet. Da han vågnede, kom han til at aktivere alarmen.

En diskoteksgænger fra Frederikshavn fik sig noget af en overraskelse, da han tidligt i morges vågnede fra en kort lur. I løbet af natten havde han følt behov for en tur på tønden, og mens han sad der, fik han også behov for en lille lur. Men da han så vågnede, var der hverken musik, fest eller gæster tilbage på diskoteket. Manden besluttede sig for at vende snuden hjemad, men diskotekspersonalet havde slået alarmen til, da de som de sidste forlod diskoteket Buddy Holly, og alarmen blev derfor aktiveret og Nordjyllands Politi tilkaldt. Toiletgængeren kontaktede selv politiet for at afblæse alarmen. - Han var noget brødbetynget, da han ringede herind til os og sagde, at det var ham, der havde startet alarmen, så vi måtte lige have fat i noget personale, der kunne lukke ham ud, siger vagtchef ved Nordjyllands Politi Per Jørgensen.